Nariadenie Rady (EHS) č. 2210/88
z 19. júla 1988,
ktorým sa mení a dopĺňa nariadenie č. 136/66/EHS o vytvorení spoločnej organizácie trhu s olejmi a tukmi
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva a najmä na jej článok 43,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže nariadenie (EHS) č. 1915/87 [4] ruší mesačné prírastky pre olivový olej; keďže článok 7 a 11 nariadenia č. 136/66/EHS [5], naposledy zmeneného a doplneného nariadením (EHS) č. 1098/88 [6], sa musí príslušne upraviť; keďže súčasne sa musí taktiež pozmeniť definícia malých výrobcov uvedená v článku 5 daného nariadenia;
keďže článok 26 ods. 1 nariadenia č. 136/66/EHS zabezpečuje možnosť nákupu repkového a slnečnicového semena v prípade, že trhové ceny sú nižšie ako intervenčná cena; keďže s cieľom uľahčiť riadenie trhu sa musí takáto ekonomicky neoprávnená podmienka zrušiť; keďže v dôsledku obmedzenia intervenčného obdobia stanoveného v danom odseku sa odsek 2 daného článku musí upraviť; keďže v prípade Španielska a Portugalska sa dátum zahájenia nákupu slnečnicového semena s cieľom intervencie musí predložiť takým spôsobom, aby boli zohľadnené skoršie zbery;
PRIJALA TOTO NARIADENIE:
Článok 1
Nariadenie č. 136/66/EHS sa týmto mení a dopĺňa takto:
1. V článku 5:
a) odsek 1 druhý a šiesty odsek sa nahrádza takto:
"Do 1. augusta každého roku Rada vzhľadom na hospodársky rok začínajúci v nasledujúcom kalendárnom roku stanoví jednotkovú čiastku podpory na výrobu v súlade s postupom uvedeným v článku 43 ods. 2 Zmluvy. Samostatná jednotková čiastka sa môže stanoviť pre výrobcov, ktorých priemerná výroba je nižšia ako 300 kg oleja za rok."
"Jednotková čiastka podpory vyplácaná výrobcom, ktorých priemerná výroba olivového oleja je nižšia ako 300 kg za hospodársky rok, sa však nevynásobí daným koeficientom."
b) v odseku 2 prvej zarážke sa údaj "200" nahrádza údajom "300".
2. Článok 7 sa nahrádza takto:
"Článok 7
Reprezentatívna trhová cena sa stanoví na úrovni, ktorá umožňuje bežný predaj výroby olivového oleja so zreteľom na ceny konkurenčných výrobkov a najmä so zreteľom na perspektívu cenového trendu počas hospodárskeho roku."
3. Článok 11 ods. 1 sa nahrádza takto:
"1. Tam, kde výsledná cieľová cena mínus podpora na výrobu je vyššia ako reprezentatívna trhová cena olivového oleja, tak na olivový olej vyrobený a uvedený na trh spoločenstva sa bude poskytovať podpora na spotrebu. Táto podpora sa bude rovnať rozdielu medzi týmito dvoma čiastkami."
4. Prvý pododsek článku 26 ods. 1 sa nahrádza takto:
"Od 1. októbra do 31 mája budú intervenčné agentúry nakupovať, za podmienok stanovených na základe odsekov 2 a 3, semená olejnatých rastlín s pôvodom v spoločenstve, ktoré im budú ponúknuté v intervenčných centrách. Pokiaľ však ide o slnečnicové semená ponúkané v Španielsku a Portugalsku, nákup sa zaháji 1. augusta. Napriek článku 27a semená olejnatých rastlín sa budú nakupovať za 94 % intervenčnej ceny."
5. Článok 26 ods. 2 sa nahrádza takto:
"2. Rada konajúc kvalifikovanou väčšinou na návrh Komisie musí stanoviť podmienky intervencie a najmä zásady, ktorými sa budú intervenčné agentúry riadiť pri predaji semien, ktoré nakúpili."
Článok 2
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Článok 1 ods. 4 sa bude uplatňovať s účinnosťou od 1. júla 1988 v prípade repkového semena a od 1. augusta 1988 v prípade slnečnicového semena.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. júla 1988